Lesjaskog stasjon

Lesjaskog stasjon var en jernbanestasjon på Raumabanen. Stasjonen åpnet i 1921, mistet persontrafikken i 1988 og ble formelt nedlagt i 1990. Stasjonsbygningen ble revet i 1989. 

 Trafikale forhold 
Lesjaskog var stasjon inntil Raumabanen sto ferdig til Åndalsnes i 1924, men ble deretter degradert til stoppested. Betjeningen ble inndratt i 1964, og Lesjaskog var deretter ubetjent stoppested inntil 1983. Frem til nedleggelsen var Lesjaskog holdeplass med behovsstopp. 

 Kryssingsspor og sløyfespor 
Lesjaskog hadde fra åpningen et 250 meter langt kryssingsspor og et 75 meter langt sløyfespor med godsrampe. Kryssingssporet ble fjernet før 1960 og sløyfesporet etter 1980. Til tross for at stasjonen var ubemannet, var det mulig å sende vognlaster til og fra Lesjaskog til ut på 1980-tallet.

 Betjening 
Lesjaskog var et lite stoppested som aldri fikk stasjonsmester, men var betjent med ekspeditriser og bestyrere: 
 Signe Marie Koppang, f. 1904, ekspeditrise fra 30.11.1924 til 14.10.1927 
 Arvid Syversen, f. 1898, bestyrer fra 13.2.1928 til 10.5.1929 
 Leif Alf Østby, f. 1895, bestyrer fra 10.5.1929

 Stasjonsbygningen
Lesjaskog hadde en stasjonsbygning av "type for Raumabanen", tegnet av Jernbanens arkitektkontor ved Gudmund Hoel og Bjarne Friis Baastad. Bygningen ble satt opp mellom 1918 og 1921, krevde  arbeidstimer og kostet  kroner, mens hele stasjonsanlegget kostet  kroner.  

Lesjaskog var lik flere andre stasjoner langs banen som for eksempel Bottheim, Verma og Marstein. Den var reist i laftet tømmer og kledd med liggende trepanel og stående vekselpanel i gavlene. Venteromsdøren og gavlvinduene var rammet inn av ornamenter i nyrokokko. Bygningen hadde saltak tekt med skifer. I første etasje var det ekspedisjonsrom, telegrafistkontor og venterom. I andre etasje var det tjenestebolig med tre rom og kjøkken og inngang fra baksiden. I kjelleren var det boder for lagring av mat og brensel, og et bryggerhus for klesvask. Foran ekspedisjonsrommet var et karnapp mot plattformen med plass for innvendig stillverk. Godshuset var i en enetasjes sidefløy med port ut til plattformen. Stasjonen fikk innvendige toaletter i 1960.

På stasjonsområdet fantes også en privétbygning, et vedskjul og en hvilebu. NSB bygningsregistrering i 1981 omtalte stasjonsbygningen som i god stand og av middels verneverdi, men med glisne vinduer.

 Riving 
På grunn av veibygging ble bygningene på stasjonen revet i 1989. Romsdalsvegen, Europaveg 136, går nå over størstedelen av det tidligere stasjonsområdet.  

 Lesjaskog poståpneri
Stasjonen var poståpneri fra 1928. Etter at stasjonen ble ubemannet i 1964 overtok Postverket ekspedisjonsrommet som postkontor. Omkring 1980 ble venterommet innredet som hvilerom for baneavdelingen, mens passasjerene fikk nytt venterom i det tidligare godshuset. 

Referanser

 Litteratur 






 Eksterne lenker 

Kategori:Jernbanestasjoner på Raumabanen
Kategori:Jernbanestasjoner i Oppland
Kategori:Samferdsel i Lesja
Kategori:Nedlagte jernbanestasjoner i Norge
Kategori:Jernbanestasjoner åpnet i 1921
Kategori:Jernbanestasjoner nedlagt i 1990
Kategori:Gudmund Hoel
Kategori:Bjarne Friis Baastad
Kategori:Tidligere byggverk i Innlandet
Kategori:Byggverk i Lesja